EAบวกต่อกว่า2%รับผลงานQ1โตเกือบเท่าตัว โบรกฯเชียร์ซื้อเป้า47บ. ลุ้นปีนี้กำไรเฉียด5พันลบ.
EA บวกต่อกว่า 2% รับผลงาน Q1 โตเกือบเท่าตัว มาที่ 1.95 พันล้านบาท จากปีก่อน 979.47 ล้านบาท โบรกฯ เชียร์ซื้อ ชูเป้า 47 บ. ลุ้นปี 61 กำไรเฉียด 5 พันลบ. ล่าสุด ณ เวลา 10.14 น. อยู่ที่ 36.25 บาท บวก 0.75 บาท หรือ 2.11% สูงสุดที่ 37 บาท ต่ำสุดที่ 36.25 บาท ด้วยมูลค่าซื้อขาย 390.41 ล้านบาท
14 พ.ค. 2561

ผู้สื่อข่าวรายงานว่า ราคาหุ้นบริษัท พลังงานบริสุทธิ์ จำกัด (มหาชน) หรือ EA ล่าสุด ณ เวลา 10.14 น. อยู่ที่ 36.25 บาท บวก 0.75 บาท หรือ 2.11% สูงสุดที่ 37 บาท ต่ำสุดที่ 36.25 บาท ด้วยมูลค่าซื้อขาย 390.41 ล้านบาท

ทั้งนี้ ราคาหุ้น EA ปรับตัวขึ้น 2 วันติด นับตั้งแต่ราคาหุ้นปิดตลาดอยู่ที่ระดับ 34.25 บาท เมื่อวันที่ 10 พ.ค.2561
สำหรับปัจจัยที่ส่งผลให้ราคาหุ้น EA ปรับตัวขึ้นต่อในวันนี้ เป็นผลมาจาก บริษัทรายงานผลการดำเนินงานประจำไตรมาส 1/61 สิ้นสุดวันที่ 31 มี.ค.61 มีกำไรเพิ่มขึ้น 99% ดังนี้

โดยผลการดำเนินงานประจำไตรมาส 1/61 บริษัทมีกำไรเพิ่มขึ้น เนื่องจากบริษัทมีรายได้จากการขายไฟฟ้าเพิ่มขึ้น หลังได้เปิดดำเนินงานในเชิงพาณิชย์(COD) สำหรับโครงการโรงไฟฟ้าพลังงานลมรวม 126 เมกะวัตต์ ทำให้ปีนี้บริษัทสามารถรับรู้รายได้เพิ่มจากโครงการโรงไฟฟ้าดังกล่าวได้เต็มไตรมาสแรกของปี 61
รวมทั้งมีกำไรทางบัญชีที่เกิดจากการรวมธุรกิจที่ดำเนินการสำเร็จเป็นขั้น จำนวน 894.58 ล้านบาท โดยบริษัทมีอำนาจควบคุมบริษัท Amita จากการส่งผู้แทนของบริษัทเข้าไปเป็นกรรมการ และผู้บริหารจนมีอำนาจในการควบคุมเกินกึ่งหนึ่ง จึงต้องปฏิบัติตามมาตรฐานการรายงานทางการเงินด้วยการรับรู้และแสดงรายการเงินลงทุนดังกล่าวใหม่ จากที่เคยรับรู้และแสดงเป็นเงินลงทุนในบริษัทร่วมเปลี่ยนเป็นเงินลงทุนในบริษัทย่อย
ทั้งนี้ บล.ฟินันเซีย ไซรัส ระบุในบทวิเคราะห์ แนะนำซื้อ หุ้น EA ให้ราคาเป้าหมาย 47 บาทต่อหุ้น โดยกำไรสุทธิไตรมาส 1/61อยู่ที่ 1,947 ล้านบาท โดยมีรายการพิเศษจากการเปลี่ยนสถานะของ Amita จากบริษัทร่วมเป็นบริษัทย่อยราว 895 ล้านบาท ถ้าหักออก กำไรปกติเกิน 1 พันลบ. เป็นไตรมาสแรกตามคาด
ส่วนแนวโน้มกำไรไตรมาส 2/61 และไตรมาส 3/61 จะทรงตัวต่อเนื่องก่อนไปพุ่งขึ้นอีกครั้งในไตรมาส 4/61 จากการ COD โรงไฟฟ้าลมเพิ่มอีก 260MW
ขณะเดียวกันยังคาดกำไรทั้งปีที่ 4,805 ล้านบาท เติบโต 28% เทียบจากปีก่อน และปีหน้าโต 29% เทียบจากปีก่อน ราคาหุ้นตอนนี้คิดเป็น PE ปี 61 ที่ 27 เท่า และจะลดเหลือ 21 เท่าในปีหน้า และจะลดในอัตราเร่งเมื่อเริ่มทำ Batery storage ในปี 2563